Diari Oficial de la Generalitat Valenciana


Sumari del DOGV 7280, del 23-05-2014 (2014/4599)

RESOLUCIÓ de 21 de maig de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre l'Institut Nacional de la Seguretat Social i la Generalitat per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7280

Data del DOGV
:   23-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/4599


Data del document
:   21-05-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 21 de maig de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre l'Institut Nacional de la Seguretat Social i la Generalitat per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant. [2014/4599]  
L'Institut Nacional de la Seguretat Social i la Generalitat han subscrit, prèvia tramitació reglamentària, el 14 d'abril de 2014, el conveni de col·laboració per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 654/2014 i que figura com a annex d'esta resolució.  
  
València, 21 de maig de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre l'Institut Nacional de la Seguretat Social i la Conselleria de Sanitat de la Generalitat, per a la realització d'actuacions conjuntes en relació amb els treballadors afectats de patologies derivades de la utilització laboral de l'amiant  
  
Madrid, 14 d'abril de 2014  
  
Reunits  
D'una banda, María Eugenia Martín Mendizábal, directora general de l'Institut Nacional de la Seguretat Social (INSS), nomenada pel Reial Decret 154/2012, de 13 de gener, que actua en virtut de les competències que atorguen a l'INSS l'article 199 i l'apartat 3 de la disposició addicional onze del Text Refós de la Llei General de la Seguretat Social aprovat pel Reial Decret Legislatiu 1/1994, de 20 de juny.  
  
I d'una altra, Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre, i facultat per a la firma del present conveni per Acord del Consell de data 11 d'abril de 2014.  
Actuen en l'exercici de les facultats i atribucions que tenen conferides per a poder convindre i obligar-se en nom de les institucions i àmbits que representen en la formalització del present conveni de col·laboració, als efectes de les quals  
  
Exposen  
Que el dia 21 de març de 2006 el Ple del Congrés dels Diputats va aprovar una moció, en la qual s'insta l'adopció d'un pla de mesures globals, especialment socials, laborals i administratives destinades a pal·liar la situació dels treballadors afectats d'asbestosi i la de les seues famílies.  
Que dins de l'acció protectora del sistema de la Seguretat Social, en la modalitat contributiva, estan les prestacions d'incapacitat temporal i d'incapacitat permanent per a l'exercici de l'activitat laboral que van realitzar els treballadors.  
Que entre les contingències determinants de la dita incapacitat, està la de malaltia professional.  
Que segons establix l'article 1.a del Reial Decret 1300/95 de 21 juliol, l'Institut Nacional de la Seguretat Social, entitat gestora adscrita al Ministeri d'Ocupació i Seguretat Social, és l'òrgan competent per a determinar el dret a percebre les prestacions abans assenyalades i la contingència determinant d'estes.  
Que segons determina l'article 28 de l'Estatut d'Autonomia, Llei 5/1983, de 30 de desembre, del Consell, la Generalitat assumix les competències en matèria d'assistència sanitària en el dit territori.  
Que la Generalitat ha creat un registre de treballadors amb antecedents d'exposició a l'amiant com a part del programa de vigilància de la salut dels treballadors amb risc d'exposició a l'amiant.  
  
Acorden  
  
Celebrar el present conveni de col·laboració, amb vista a promoure aquelles activitats de coordinació que permeten ambdós parts realitzar el seguiment i la valoració de l'afectació funcional i etiològica d'aquelles persones en contacte amb fibres d'amiant en el desenrotllament de la seua activitat laboral amb sospita de concurrència de patologies relacionades amb el dit contacte o exposició.  
Per això, amb la finalitat de fixar els compromisos entre l'Institut Nacional de la Seguretat Social i la Conselleria de Sanitat de la Generalitat s'establixen les següents:  
  
Clàusules  
  
Primera. Objectiu  
El present conveni de col·laboració té com a finalitat establir actuacions conjuntes entre l'INSS i la Generalitat a través de la Conselleria de Sanitat, destinades a avaluar, amb criteris facultatius homogenis, el detriment funcional i l'etiologia o contingència professional, que presenta el treballador/a afectat/da de patologies secundàries a la manipulació o l'exposició ambiental a l'amiant, de manera que la valoració d'una possible situació d'incapacitat temporal i/o permanent i, si és el cas, del grau corresponent d'incapacitat, es faça amb tots els antecedents i els elements de juí necessaris.  
  
Segona. Àmbit d'aplicació  
Una vegada aprovat el present conveni de col·laboració, el protocol que s'annexa serà aplicable a tots els procediments d'avaluació i qualificació de la situació de la incapacitat temporal i permanent, a l'efecte de les prestacions de la Seguretat Social, que s'inicien en l'àmbit geogràfic de la Comunitat Valenciana, i respecte als treballadors exposats a l'amiant en el desenrotllament del seu treball en què puga existir sospita de presentar patologies relacionades amb la mencionada exposició.  
  
  
Tercera. Grup de treball  
Ambdós parts es comprometen a constituir un grup de treball, integrat paritàriament per experts procedents de la Conselleria de Sanitat, de la Generalitat, i de l'Institut Nacional de la Seguretat Social, per a coordinar el seguiment dels treballadors exposats a l'amiant, residents a la Comunitat Valenciana, intercanviar informació que permeta mantindre les bases de dades corresponents, revisar la tipologia de proves diagnòstiques necessàries i els informes d'especialistes, així com demanar qualsevol altre tipus d'informació que resulte aconsellable per a agilitzar la determinació del detriment funcional. Així mateix, es determinarà la informació necessària per a la valoració dels distints llocs de treball susceptibles d'exposició al risc.  
El dit grup de treball podrà sol·licitar la col·laboració d'experts d'ambdós entitats en matèries concretes i puntuals i, si és el cas, demanar la col·laboració d'altres organismes estatals o autonòmics.  
  
Quarta. Procediment  
En tot procediment que s'inicie per a l'avaluació i la qualificació d'una situació d'incapacitat temporal, incapacitat permanent o determinació de la contingència en treballadors, actius o no, que manegen o han manejat en el passat, productes que continguen amiant, s'hauran d'incorporar a l'expedient corresponent, els informes previstos en el protocol que s'annexa, els quals estaran sustentats pels resultats de les proves diagnòstiques realitzades i custodiades pels servicis de pneumologia designats com a unitats de referència per la Conselleria de Sanitat de la Generalitat.  
Tota la informació demanada amb este fi, per la Conselleria de Sanitat de la Generalitat, estarà centralitzada en la Direcció General de Salut Pública, des d'on serà remesa, quan procedisca, a l'Institut Nacional de la Seguretat Social a fi que este puga iniciar el procediment corresponent per a l'avaluació de la situació d'incapacitat i la determinació de contingència.  
A este efecte, quan el procediment s'inicie d'ofici pel Servici d'Inspecció de Servicis Sanitaris de la Generalitat, la Conselleria de Sanitat es compromet a remetre a l'Institut Nacional de la Seguretat Social, junt amb l'informe proposta, la informació disponible en esta Conselleria de Sanitat, a partir del programa de vigilància de la salut dels treballadors amb risc d'exposició a l'amiant, fixada en el referit protocol.  
  
Quan el procediment s'inicie d'ofici per l'Institut Nacional de la Seguretat Social o a instàncies de la part interessada, l'esmentat Institut demanarà la informació disponible en el registre de treballadors exposats a l'amiant del corresponent programa de vigilància de la salut dels treballadors amb risc d'exposició a l'amiant de la Conselleria de Sanitat de la Generalitat.  
En qualsevol dels dos casos, la part interessada aportarà els informes mèdics que acrediten el diagnòstic de la malaltia a ser reconeguda com a malaltia professional per exposició a l'amiant.  
  
Quinta. Protecció de dades de caràcter personal  
Ambdós parts es comprometen a mantindre un intercanvi d'informació en el sentit següent: el servici competent en matèria de salut laboral de la Conselleria de Sanitat, a instància de l'INSS, comunicarà les altes en el programa de vigilància de la salut dels treballadors amb risc d'exposició a l'amiant de la Conselleria de Sanitat de la Generalitat, i l'INSS informarà el dit servici sobre les resolucions de determinació de contingència que es produïsquen, així com d'aquelles determinacions de persones no incloses en el registre, i que demostren que sí que va haver-hi exposició laboral, a fi d'incorporar-les a este.  
  
A més, ambdós parts es comprometen a intercanviar la informació que siga necessària per a mantindre les bases de dades corresponents, canalitzada a través del grup de treball a què es referix la clàusula tercera d'este document.  
Les parts firmants del conveni de col·laboració garantiran el compliment de les previsions contingudes en la Llei Orgànica 15/1999, de 13 de desembre, de Protecció de Dades de Caràcter Personal, així com l'adopció de les mesures de seguretat, en els termes i les formes previstos en el Reial Decret 1720/2007, de 21 de desembre, pel qual s'aprova el reglament de desplegament de la referida Llei Orgànica 15/1999, de 13 de desembre. Així mateix, s'obliguen a no facilitar cap informació de caràcter personal sense demanar el consentiment oportú dels afectats, i queden totes les obligacions d'intercanvi d'informació referides en les clàusules anteriors, subordinades al compliment de l'esmentat requisit del consentiment llevat que una llei ho autoritze.  
  
El personal d'ambdós parts que participen en les activitats objecte del present conveni estarà obligat a no fer públic ni alienar cap dada personal, i haurà de guardar el secret professional de totes les informacions, els documents i els assumptes de què tinga coneixement com a conseqüència o ocasió de l'execució d'este conveni, que subsistirà encara després de finalitzar les seues relacions professionals.  
  
Sexta. Finançament  
El present conveni de col·laboració no establix per a cap de les administracions l'obligació d'entregar aportacions econòmiques a l'altra, si bé, cada una de les entitats firmants haurà d'assumir els gastos propis que es deriven de les obligacions establides en virtut del conveni, amb compliment de la normativa pressupostària vigent.  
  
Sèptima. Comissió de seguiment  
A fi de fer el seguiment de les actuacions previstes en les clàusules tercera i quarta, es constituirà una comissió mixta integrada per tres representants designats per la Conselleria de Sanitat i tres representants designats per l'Institut Nacional de la Seguretat Social, les funcions de la qual seran les següents:  
- Exercir la coordinació, l'impuls i la supervisió de les labors a desenrotllar pel grup de treball a què es referix la clàusula tercera d'este document, per a la seua posterior elevació a les parts firmants.  
- Verificar el compliment del que preveu la clàusula tercera.  
- Elaborar, al fi de l'exercici, un document en què, a més d'incloure un balanç d'actuacions, s'arreplegue un estudi o anàlisi d'impacte de les patologies derivades de l'amiant en el conjunt de les incapacitats de la Comunitat Valenciana.  
El funcionament de la comissió de seguiment, es regirà pel que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Octava. Vigència i revisió del conveni de col·laboració  
El present conveni de col·laboració entrarà en vigor l'endemà de la firma i romandrà vigent un any, i es podrà prorrogar de forma expressa en document protocol·litzat, abans de l'expiració per mutu acord, per períodes anuals, amb la duració màxima de quatre anys des de l'entrada en vigor.  
No obstant això, este podrà ser objecte de revisió i modificació, per consens mutu de les parts, i resolt unilateralment per denúncia expressa i especificació escrita de les causes que el motiven, amb una antelació mínima de tres mesos, de tal forma que puguen finalitzar-se adequadament tots aquells acords específics que estigueren en vigor en el moment de l'esmentada notificació.  
  
Novena. Resolució del conveni de col·laboració. Causes de resolució  
El present conveni de col·laboració quedarà resolt, en els supòsits següents:  
1. Per mutu acord escrit de les parts, en les condicions que ambdós estipulen.  
2. Per impossibilitat justificada de realitzar l'objecte del conveni.  
3. Per l'incompliment per alguna de les parts de les obligacions que es deriven del present conveni, i en este cas, haurà de ser notificat a les parts, dins dels 10 dies hàbils següents des que va tindre coneixement de l'existència del dit incompliment, i s'establix el període màxim de 30 dies hàbils per a l'esmena d'este o, si correspon, la seua justificació.  
  
  
Deu. Règim jurídic  
El present conveni de col·laboració té naturalesa administrativa i queda exclòs de l'aplicació del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre (BOE 16.11.2011), en virtut del que establix l'article 4, i se sotmet als principis de la dita llei per a resoldre els dubtes i les llacunes que pogueren presentar-se, així com a les normes generals de dret administratiu, els principis de bona administració i l'ordenament jurídic en general.  
Les parts acorden sotmetre les discrepàncies que no hagen pogut resoldre's en el si de la comissió de seguiment del present conveni, als tribunals de la Jurisdicció Contenciosa Administrativa.  
Com a prova de conformitat amb tot el que s'ha exposat abans, firmen el present conveni de col·laboració, en tres exemplars, al lloc i en la data indicats.  
  
La directora general de l'Institut Nacional de la Seguretat Social: M.ª Eugenia Martín Mendizábal.  
El conseller de Sanitat de la Generalitat: Manuel Llombart Fuertes.  
  
  
Protocol per a la valoració de la incapacitat laboral dels treballadors exposats a l'amiant en el desenrotllament del seu treball  
  
Introducció i justificació  
L'amiant asbest és una substància mineral natural que es presenta en fibres blanques i flexibles. És un silicat de calç, alúmina i ferro. Es distingixen dos grups mineralògics:  
- Les serpentines, amb una sola espècie: crisòtil o amiant blanc.  
Els amfíbols, amb dos espècies fonamentals: la crocidolita o amiant blau i l'amosita o amiant marró.  
Les fibres d'amiant no es dissolen en aigua ni s'evaporen, són resistents a la calor, al foc i a la degradació química o biològica. Donades estes propietats l'amiant ha sigut utilitzat en gran varietat d'indústries durant el segle passat. Actualment està present en uns 3.600 productes de la indústria moderna, hi ha un gran nombre de sectors d'activitat en què els treballadors poden estar exposats a fibres d'amiant (taula 1).  
  
Taula 1. Principals sectors d'activitat amb exposició a fibres d'amiant  
Construcció  
Indústria de l'automòbil  
Fabricació i mecanitzat  
de fibrociment  
Fabricació i utilització  
de juntes  
Indústria naval  
Indústria tèxtil  
Transport, tractament i  
gestió de residus  
  
  
  
Al nostre país, la seua utilització en qualsevol de les seues formes i per a totes les seues aplicacions està prohibida des de juny de 2002 (Orde del Ministeri de la Presidència de 07.12.2001) encara que amb algunes excepcions que allargaran la presència d'este producte en el nostre medi durant un temps.  
La gran utilitat de l'amiant ha quedat prou demostrada, però no podem oblidar els greus efectes que pot suposar la seua exposició sobre la salut.  
La patologia derivada de l'exposició laboral a l'amiant queda arreplegada en el Reial Decret 1299/2006, de 10 de novembre, que aprova el quadro de malalties professionals en el sistema de la Seguretat Social i establix criteris per a la seua notificació i registre. Tindran la consideració de malaltia professional, l'origen de les quals siga l'exposició laboral a l'amiant, l'asbestosi, les afectacions fibrosants de la pleura i pericardi que cursen amb restricció respiratòria o cardíaca provocades per l'amiant, la neoplàsia maligna de bronqui i pulmó, el mesotelioma pleural, el mesotelioma peritoneal i el mesotelioma d'altres localitzacions. Les esmentades patologies estan relacionades amb les principals activitats i treballs capaços de produir-les (annex 1).  
El mencionat reial decret arreplega en l'annex II la Recomanació 2003/670/CE de la Comissió, de 19 de setembre, una llista de malalties l'origen professional de les quals se sospita i la inclusió en el quadro de malalties professionals de les quals es podria considerar en un futur, i el càncer de laringe produït per la inhalació de pols d'amiant està reflectit en este annex (annex 2).  
Amb data 21 de març de 2006 s'aprova en el Congrés dels Diputats una moció en què s'insta el Govern a l'adopció d'un pla de mesures globals, especialment socials laborals i administratives destinades a pal·liar la situació dels treballadors afectats d'asbestosi i les seues famílies.  
  
Entre les funcions dels equips de valoració d'incapacitats, de l'Institut Nacional de la Seguretat Social, s'inclouen les d'examinar la situació d'incapacitat dels treballadors i formular al director provincial els dictàmens proposta, preceptius i no vinculants, en matèria de detriment laboral del treballador per malaltia o accident, la determinació del caràcter comú o professional de la patologia que origine el dit detriment així com la procedència o no de prorrogar el període d'observació mèdica en malalties professionals.  
L'elaboració de protocols d'actuació tant en les activitats de vigilància de la salut, pràctica clínica o valoració del detriment laboral és una pràctica cada vegada més estesa ja que proporciona criteris homogenis amb una base científica que garantix una millor atenció al pacient tant en el camp de la prevenció com en el clínic o en el de la valoració clinicolaboral dels treballadors.  
Este protocol pretén servir de referència perquè els informes mèdics emesos pels metges inspectors de l'INSS per a la valoració de la incapacitat laboral i determinació de contingència puguen realitzar-se amb la documentació necessària que permeta l'adequada qualificació del detriment laboral dels treballadors exposats a l'amiant.  
  
  
  
Objectiu  
Determinar les dades mínimes per a la valoració (DMV), entenent estes com la informació mínima i imprescindible necessària per a l'adequada valoració de la incapacitat laboral de la patologia relacionada amb l'exposició a fibres d'amiant.  
  
Patologia relacionada amb l'exposició a fibres d'amiant  
1. Asbestosi  
2. Carcinoma primitiu de bronqui  
3. Carcinoma de pulmó  
4. Mesotelioma pleural  
5. Mesotelioma peritoneal  
6. Mesotelioma d'altres localitzacions  
7. Afectacions fibrosants de la pleura i pericardi que cursen amb restricció respiratòria o cardíaca  
8. Neoplàsia de laringe  
  
Població diana  
Treballadors l'activitat laboral dels quals supose o haja suposat exposició a fibres d'amiant i hagen sigut diagnosticats de patologia relacionada amb la dita exposició.  
  
Dades mínimes per a la valoració (annex 3)  
1. Dades de la unitat de salut laboral de referència  
2. Dades generals del pacient  
3. Història laboral  
4. Història clínica  
5. Proves complementàries  
  
  
ANNEX 3  
Protocol per a la valoració de treballadors exposats a l'amiant  
  
1. DADES DE LA UNITAT DE SALUT LABORAL  
- Número en el programa de vigilància de la salut dels treballadors amb risc d'exposició a l'amiant  
- Servici de Pneumologia o de Prevenció de Riscos Laborals  
- Metge responsable  
- Número de col·legiat  
- Data d'emissió de l'informe  
  
2. DADES GENERALS DEL PACIENT  
- Nom  
- Cognoms  
- Data de naixement  
- DNI  
- Número Seguretat Social  
- Domicili  
- Telèfon  
- Sexe  
  
  
3. HISTÒRIA LABORAL  
  
Situació actual: Actiu  
 CNO-11  
 Incapacitat permanent (grau/any/causes)  
 Jubilat (any)  
  
Empresa: Tipus activitat (annex 4)  
  
4. HISTÒRIA CLÍNICA  
  
  
DIAGNÒSTICS RELACIONATS AMB L'EXPOSICIÓ A L'AMIANT  
  
  
DIAGNÒSTIC PRINCIPAL  
- Codi malaltia professional (annex 1)  
- CIE-10 (annex 5)  
  
DIAGNÒSTICS SECUNDARIS  
  
  
ALTRES DIAGNÒSTICS  
  
ANTECEDENTS PERSONALS  
  
1. Tabaquisme  
 - Actiu: cigarrets/dia: puros/dia:  
 - Inactiu (si ho és més de 6 mesos)  
 - Anys de fumador  
  
2. Altres patologies  
 - EPOC [ ] SAHS [ ] Pneumònia [ ]  
   
- TBC (any) [ ] Vessament Pneumotòrax  
 pleural (any) [ ] (any) [ ]  
  
  
EXPLORACIÓ CLÍNICA  
  
- Pes Talla IMC  
- Freq. Cardíaca (batecs/min) Freq. Respiratòria  
- Dispnea (annex 6): grau [ ]  
- Tos: present [ ] absent [ ]  
- Inspecció: cianosi [ ] acropàquies [ ]  
- Auscultació pulmonar  
 - roncus: presents [ ] absents [ ]  
 - sibilàncies: presents [ ] absents [ ]  
 - crepitants: presents [ ] absents [ ]  
 - altres (especificar)  
  
- Abdomen  
 - masses abdominals [ ]  
 localització:  
 - ascites [ ]  
  
PROVES COMPLEMENTÀRIES  
  
- ECG (si es disposa)   
- PROVES DE FUNCIÓ RESPIRATÒRIA  
 - ESPIROMETRIA (annex 7)  
  
Paràmetre Data  
FCV   
FEV1   
Tiffeneau   
  
  
 - DLCO  
 - PLETISMOGRAFIA  
- PROVES D'IMATGE  
 - RADIOGRAFIA DE TÒRAX (annex 8) (PA i L)  
 - TC/TCAR (annex 9)  
- SI ES DISPOSA:  
 - LLAVAT BRONCOALVEOLAR:  
 - ANATOMIA PATOLÒGICA  
- En cas de patologia abdominal relacionada amb l'exposició a asbest:  
 - ANATOMIA PATOLÒGICA  
 - PROVES D'IMATGE  
  
  
ANNEX 4  
Activitats relacionades amb l'exposició a l'amiant (Reial Decret 1299/2006)  
  
- Treballs d'extracció, manipulació i tractament de minerals o roques amiantíferes.  
- Fabricació de teixits, cartons i papers d'amiant.  
- Tractament preparatori de fibres d'amiant (cardatge, filat, tramat, etc.).  
- Aplicació d'amiant a pistola (ximeneres, fons d'automòbils i vagons).  
- Treball d'aïllament tèrmic en construcció naval i d'edificis i la seua destrucció.  
- Fabricació de guarnicions per a frens i embragatges, de productes de fibrociment, d'equips contra incendis, de filtres i cartó d'amiant, de juntes d'amiant i cautxú.  
- Desmuntatge i demolició d'instal·lacions que continguen amiant.  
- Càrrega, descàrrega o transport de mercaderies que pogueren contindre fibres d'amiant.  
- Neteja, manteniment i reparació d'acumuladors de calor i altres màquines que tinguen components d'amiant.  
- Treballs de reparació de vehicles automòbils.  
- Serrat de fibrociment.  
- Treballs que impliquen l'eliminació de materials amb amiant.  
  
  
ANNEX 5  
Patologia relacionada amb l'exposició a l'amiant (CIE 10)  
  
J61 Pneumoconiosi deguda a l'asbest i a altres fibres minerals  
J920 Paquipleuritis amb asbestosi  
C450 Mesotelioma de la pleura  
C451 Mesotelioma del peritoneu  
C452 Mesotelioma del pericardi  
C457 Mesotelioma d'altres llocs especificats  
C459 Mesotelioma de lloc no especificat  
C340 Tumor maligne del bronqui principal  
C341 Tumor maligne del lòbul superior, bronqui o pulmó  
C342 Tumor maligne del lòbul mitjà, bronqui o pulmó  
C343 Tumor maligne del lòbul inferior, bronqui o pulmó  
C348 Lesió de llocs contigus dels bronquis i del pulmó  
C349 Tumor maligne dels bronquis o del pulmó, part no especificada  
J94 Altres afectacions de la pleura (afectacions fibrosants que produïsquen restricció)  
I31 Altres afectacions del pericardi (afectacions fibrosants que produïsquen restricció)  
JC32 Neoplàsies malignes de laringe  
  
  
ANNEX 6  
Escala de la dispnea (Reial Decret 396/2006)  
  
Grau de dispnea:  
0. Absència de dispnea excepte al realitzar exercici intens.  
1. Dispnea al caminar de pressa o pujar una costa poc pronunciada.  
2. Incapacitat de mantindre el pas d'altres persones de la mateixa edat, caminant en pla, a causa de dificultat respiratòria, o haver de descansar al caminar en pla al seu pas.  
3. Haver de parar a descansar al caminar uns 100 metres o als pocs minuts de caminar en pla.  
4. La dispnea li impedix eixir de casa o apareix amb activitats com vestir-se o desvestir-se.  
  
  
ANNEX 7  
Criteris de realització de l'espirometria  
  
Espirometria:  
Característiques de realització:  
- Adequada col·laboració.  
- 3 maniobres amb variabilitat menor del 5 % entre estes.  
- Traçat espiratori continu.  
- Temps d'espiració >6 seg.  
  
  
ANNEX 8  
Característiques de realització de la RX de tòrax  
  
RX tòrax:  
Es realitzarà una radiografia posteroanterior i lateral esquerra en plaques de 35x43 cm amb tècnica de quilovoltatge moderadament alt 120-140 kVp i a una distància mínima d'1,5 metres amb reixeta antidifusora de Potter-Bucky. Pot avaluar-se amb la Classificació Internacional de Pneumoconiosi de l'OIT de 1980 (revisió 2000).  
  
  
  
ANNEX 9  
Criteris per a la realització de TC/TACAR  
  
TC/TACAR:  
Realitzar si:  
- Sospita de malaltia del parènquima pulmonar en la radiografia simple.  
- Canvis en el parènquima respecte a la revisió anterior.  
- Augment del grossor o extensió de plaques pleurals o d'engrossiments pleurals.  
- Dolor pleural en les plaques pleurals prèviament asimptomàtiques.  
- Alteracions en les proves de funció respiratòria.  
- Caiguda de les proves de funció respiratòria per damunt del normal respecte a reconeixements previs.